જાણકારો માને છે કે સાંસદ રાકેશ સિન્હાની પ્રાઇવેટ મેમ્બર બિલવાળી વાત અને યોગની જાહેરાતો આગામી વિધાનસભા અને પછી 2019ની લોકસભા ચૂંટણીમાં ભાજપને ફાયદો પહોંચાડી શકે છે, કેમ કે મામલો જલદી અટકવાનો નથી. જો સરકાર વટહુકમ કે ખરડો લાવે તો પણ ફાયદો થશે. જોકે, વટહુકમથી રામ મંદિર નિર્માણનો માર્ગ સરળ નહીં હોય, કેમ કે તેને સુપ્રીમકોર્ટમાં પડકારી શકાય છે. બીજી તરફ 6 મહિનામાં જો તે લોકસભા અને રાજ્યસભામાં પસાર નહીં થાય તો પ્રભાવહીન થઇ જશે. બન્ને ગૃહમાં વટહુકમે વિરોધનો સામનો કરવો પડી શકે છે. ત્રીજો રસ્તો એ છે કે સરકાર સંસદમાં કાયદો ઘડવાની પહેલ કરે પરંતુ તે પણ સરળ નહીં હોય. વટહુકમ કે કાયદો પસાર ન થાય તો ભાજપના વિરોધીઓ તેનો ચૂંટણીમાં લાભ ઊઠાવશે.